Diari Oficial de la Generalitat Valenciana


Sumari del DOGV 3506, del 21-05-1999 (1999/4931)

ORDRE de 23 d'abril de 1999, de la Conselleria de Cultura, Educació i Ciència, per la qual es convoquen beques per al perfeccionament de joves músics i cantants lírics, en centres nacionals i internacionals, durant el curs acadèmic 1999/2000, i s'aproven les bases corresponents.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3506

Data del DOGV
:   21-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4931


Data del document
:   23-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * educació artística
    * música
    * professió artística
    * suport econòmic
    * ajuda pública
    * assignació per estudis

ORDRE de 23 d'abril de 1999, de la Conselleria de Cultura, Educació i Ciència, per la qual es convoquen beques per al perfeccionament de joves músics i cantants lírics, en centres nacionals i internacionals, durant el curs acadèmic 1999/2000, i s'aproven les bases corresponents. [1999/X4931]
  
A fi de facilitar l'assistència a cursos de perfeccionament musical i cant, tant a Espanya com a l'estranger, durant el curs acadèmic 1999/2000, d'acord amb els articles 2 i 31 de la Llei Orgànica 5/1982, per la qual es va aprovar l'Estatut d'Autonomia de la Comunitat Valenciana, i fent ús de la facultat que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar la concessió de beques per al perfeccionament de joves músics i cantants lírics, en centres nacionals i internacionals, durant el curs acadèmic 1999/2000, i aprovar les bases per les quals es regiran i el model de sol·licitud, que s'inclouen com a annexos I i II de l'ordre.
  
Segon
  
L'import global màxim a concedir serà de 69.058.791 de pessetes, i es farà efectiu a càrrec del capítol IV de l'aplicació pressupostària 73.35.021.27.1, codi comptable 1348.
  
DISPOSICIONS FINALS
  
Primera
  
Autoritze la directora general de Promoció Cultural, Museus i Belles Arts perquè dicte les resolucions que requerisca l'aplicació i el desplegament de l'ordre.
  
Segona
  
L'ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, els interessats podran interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, o deu dies si s'opta per seguir el procediment per a la protecció dels drets fonamentals de la persona, comptats ambdós des de l'endemà de la publicació. Tot això segons el que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 23 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases reguladores de la convocatòria de beques per a l'assistència a cursos de perfeccionament musical i de cant durant el curs acadèmic 1999/2000
  
Primera. Objecte
  
La concessió de les beques té com a objecte facilitar l'assistència a cursos de perfeccionament musical i de cant en les condicions i casos previstos en la present convocatòria.
  
Segona. Beneficiaris
  
1. Les beques objecte de la convocatòria s'adjudicaran entre els diversos aspirants que complisquen els següents requisits i els acrediten documentalment:
  
a) Posseir la nacionalitat espanyola i ser residents en qualsevol municipi de la Comunitat Valenciana.
  
b) Estar en possessió de la titulació superior de música o cant, en qualsevol especialitat.
  
c) També podran optar a les beques els qui estiguen matriculats en qualsevol del dos últims cursos de la seua especialitat instrumental.
  
d) Excepcionalment i subsidiàriament podran optar a les beques els aspirants que sense posseir les titulacions referides, acrediten una trajectòria professional i artística d'especial interés en el camp de la interpretació musical. La comissió avaluadora esmentada en la base sisena decidirà si admet o no les sol·licituds d'estos casos excepcionals.
  
2. Atés l'objecte de la convocatòria, en cap cas no es concediran beques per a cursar estudis dirigits a l'obtenció de titulació acadèmica.
  
3. Les beques es concediran exclusivament a persones físiques i seran indivisibles. La duració màxima s'establix en un curs acadèmic.
  
4. En seran exclosos els sol·licitants que hagen rebut la beca durant tres anys en els últims cinc.
  
5. En seran exclosos els sol·licitants que exercisquen activitats musicals professionals, com a professors de conservatoris o centres d'ensenyament musical i com a instrumentistes d'orquestres o bandes professionals.
  
Tercera. Dotació de les beques
  
Les beques es concedixen per a cursar estudis durant l'any acadèmic 1999/2000. Cada una podrà estar dotada fins a un màxim d'1.000.000, amb independència de la duració del curs i que tinga lloc dins o fora d'Espanya.
  
Quarta. Sol·licituds
  
1. El termini de presentació de sol·licituds serà de vint dies hàbils comptadors des de l'endemà de la publicació de la convocatòria en el Diari Oficial de la Generalitat Valenciana.
  
2. Les sol·licituds, dirigides a la directora general de Promoció Cultural, Museus i Belles Arts de la Conselleria de Cultura, Educació i Ciència, i formalitzades segons els model de l'annex II de la convocatòria, es podran presentar a la Conselleria de Cultura, Educació i Ciència, av. Campanar 32, de València, a les direccions territorials de Cultura, Educació i Ciència d'Alacant (c. Carratalà, 47), Castelló de la Plana (av. Mar, 23) i València (av. Navarro Reverter, 2), o per qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, i s'hauran d'acompanyar dels documents següents:
  
a) Memòria explicativa del programa de treball a realitzar pel sol·licitant, que haurà d'incloure una estimació econòmica (viatge, estada, matrícula, etc.).
  
b) Fotocòpia de la titulació i de l'expedient acadèmic en què s'haurà d'indicar l'últim curs realitzat i les notes obtingudes.
  
c) Memòria explicativa de l'experiència artística i les principals activitats realitzades.
  
d) Prova acreditativa dels contactes que ha fet el sol·licitant amb el centre o centres proposats en la instància per a la realització del seu programa de treball, condicionats a la seua admissió definitiva, si la beca li és concedida. En el cas que se sol·licite la beca per a treballar directament amb un professor o mestre de prestigi reconegut, s'haurà d'acreditar per escrit la disponibilitat del professor.
  
e) En el cas que la sol·licitud siga per a l'estranger, el sol·licitant haurà d'indicar els idiomes que coneix i el seu respectiu nivell de coneixement.
  
f) S'hauran de fer constar també les subvencions o beques que s'hagen sol·licitat o hagen sigut atorgades per altres administracions o ens públics o privats.
  
g) Relació de beques o ajudes rebudes durant els últims cinc anys d'institucions públiques o privades per a realitzar cursos d'ampliació o perfeccionament de la seua especialitat artística.
  
h) Fotocòpia del document nacional d'identitat.
  
i) Documentació acreditativa de trobar-se al corrent de les obligacions tributàries i davant la Seguretat Social. L'acreditació s'haurà de referir als dotze mesos anteriors a la data de presentació de la sol·licitud. Es dispensen de presentar l'esmentada documentació els beneficiaris de les beques o ajudes destinades expressament a finançar estudis en centres de formació pública o privats, quan es perceben directament per les persones individuals beneficiàries, d'acord amb l'Ordre de 30 de maig de 1996, de la Conselleria d'Economia i Hisenda.
  
j) Qualsevol altre document que, a parer del sol·licitant, puga servir per a valorar millor els seus mèrits, en relació amb els criteris de prioritat que s'establixen més avant.
  
k) Còpia de la declaració de l'impost sobre la renda de les persones físiques de la unitat familiar en què estiga integrat a efectes fiscals el sol·licitant, corresponent a l'exercici fiscal de 1997, segellada per alguna de les oficines habilitades pel Ministeri d'Hisenda per a la percepció.
  
Els treballadors autònoms hauran d'aportar, a més, una còpia de la declaració dels rendiments corresponents al quart trimestre de l'any 1998.
  
La no aportació de la documentació fiscal redundarà en perjudici del sol·licitant, al qual se li assignarà la puntuació mínima, llevat que acredite suficientment que la unitat familiar a què pertany no percep les rendes mínimes a partir de les quals es té l'obligació de presentar declaració.
  
l) Certificat d'empadronament.
  
3. Si la sol·licitud no inclou totes les dades exigides o falta documentació acreditativa, s'instarà l'interessat perquè, en el termini de deu dies, corregisca els defectes, amb l'advertència que si no ho fa la sol·licitud serà arxivada.
  
En tot cas la directora general de Promoció Cultural, Museus i Belles Arts podrà requerir als sol·licitants que proporcionen qualsevol informació aclaridora que resulte necessària en relació amb els punts anteriorment ressenyats.
  
Quinta. Criteris de prioritat
  
1. Per a la concessió de les beques es tindran en compte principalment els resultats de l'audició a què la Comissió Avaluadora podrà convocar els candidats.
  
2. A més, es tindran en compte, per ordre d'importància, els següents criteris de prioritat:
  
a) Interés del programa de treball presentat.
  
b) Activitats realitzades fins ara. Currículum.
  
c) Expedient acadèmic del sol·licitant.
  
d) Adequació de l'activitat formativa a la projecció professional del sol·licitant.
  
e) Cursos i altres activitats de formació realitzats pel sol·licitant relacionats amb la seua especialitat artística.
  
3. Es podran valorar també els recursos econòmics dels sol·licitants, de manera que s'afavorisca la situació d'aquells que tinguen menors ingressos personals o familiars, si cal.
  
4. També es podran considerar els costos que comporte la realització del programa de treball proposat, especialment en la determinació de la quantia de la beca.
  
Sisena. Resolució de la convocatòria
  
1. A la vista de les sol·licituds presentades, es constituirà la Comissió Avaluadora prevista a continuació, la qual en realitzarà la valoració i selecció tenint en compte els criteris de prioritat esmentats, i en tot cas abans del 31 de juliol de 1999. A l'efecte, la Comissió Avaluadora podrà convocar a una audició els aspirants que considere oportú.
  
2. La Comissió Avaluadora estarà presidida per la directora general de Promoció Cultural, Museus i Belles Arts i integrada pel cap del Servei de Música, que en serà el vicepresident, i de tres a cinc vocals, designats per la directora general. Actuarà com a secretari, sense dret a vot, un funcionari de la Direcció General de Promoció Cultural, Museus i Belles Arts.
  
3. Basant-se en el dictamen emés per la Comissió Avaluadora, la directora general de Promoció Cultural, Museus i Belles Arts elevarà la proposta definitiva al conseller de Cultura, Educació i Ciència, a qui correspon la resolució de la convocatòria, que tindrà lloc abans del 15 de setembre de 1999. La resolució inclourà una llista de cinc suplents per ordre de prioritat, als quals correspondrà l'ajuda en el cas de possibles renúncies. Posat cas que la convocatòria no és resolta en el termini previst anteriorment, es considerarien desestimades totes les sol·licituds.
  
Setena. Obligacions dels beneficiaris
  
1. Tots els beneficiaris de les beques estan obligats a:
  
a) Comunicar l'acceptació de la beca en el termini de quinze dies des de la comunicació d'adjudicació.
  
b) Començar les activitats per a les quals va ser concedida la beca amb posterioritat a la data de publicació de la convocatòria en el Diari Oficial de la Generalitat Valenciana, i en tot cas abans del 31 d'octubre de 1999.
  
c) Complir el programa de treball proposat i en les dates previstes.
  
d) Si es produïx, comunicar per escrit, abans del 31 d'octubre de 1999, la renúncia a la beca concedida, quan no en siga possible l'aprofitament en les condicions previstes en estes bases o per qualsevol altre motiu.
  
e) Justificar documentalment l'ús de l'ajuda en la forma indicada en el número u de la base huitena.
  
f) Sol·licitar per escrit, davant la Direcció General de Promoció Cultural, Museus i Belles Arts l'autorització per a fer qualsevol canvi important en el programa de treball, indicant els motius que determinen la substitució.
  
g) Presentar davant la Direcció General de Promoció Cultural, Museus i Belles Arts en el termini màxim d'un mes a partir del moment que finalitze el curs per al qual havia sigut concedida la beca, i en tot cas abans del 31 de juliol del año 2000, un certificat de les autoritats acadèmiques, professor o professors del centre on es van realitzar els estudis o bé del professor que haja impartit les classes de manera individualitzada i particular, que acredite la continuïtat i l'aprofitament de la labor realitzada.
  
Al certificat acadèmic s'adjuntarà una memòria detallada sobre el desplegament i la realització del treball per al qual va ser concedida l'ajuda, i també una relació de les despeses produïdes durant est període de temps.
  
h) Reintegrar l'import de la beca, una vegada cobrada, en els casos previstos en la base huitena de la convocatòria.
  
2. Els beneficiaris de les beques estan obligats, a més, a oferir un concert sempre que siguen requerits per la Direcció General de Promoció Cultural, Museus i Belles Arts, pel qual no rebran cap tipus d'ingrés extraordinari.
  
3. Els beneficiaris se sotmetran a les actuacions de control financer que corresponen a la Intervenció General de la Generalitat Valenciana, en relació amb l'ajuda concedida.
  
Huitena. Pagament de les beques
  
1. El pagament de les beques es realitzarà d'una sola vegada, després de justificar-ne l'ús, i a este fecte els beneficiaris hauran de presentar davant la Direcció General de Promoció Cultural els documents següents:
  
a) Document que acredite haver realitzat el curs o estar realitzant-lo.
  
El document esmentat en l'apartat a haurà d'estar subscrit per l'autoritat acadèmica del centre corresponent o pel professor de reconegut prestigi que haja acceptat impartir les classes de manera individualitzada.
  
2. La justificació anterior s'haurà de realitzar abans del 15 de novembre de 1999. Les beques no pagades per falta de justificació seran anul·lades sense més tràmits a partir d'esta data i el beneficiari perdrà el dret al cobrament.
  
3. Estes beques són incompatibles amb d'altres que puguen concedir-se per la mateixa o similar activitat.
  
4. La conselleria no pagarà estes beques en el cas d'incompliment d'alguna de les obligacions pels beneficiaris. També serà procedent el reintegrament de la beca en els casos que es justifique que el beneficiari no complia les condicions exigides en el moment de la concessió o quan es demostre l'incompliment de la finalitat per a la qual fou atorgada l'ajuda.
  
5. La conselleria podrà exigir el reintegrament de la beca una vegada pagada, amb els interessos de demora que siguen procedents, en els casos que s'acredite l'incompliment d'alguna de les obligacions dels beneficiaris d'estes ajudes, especialment les esmentades en els apartats c, e i g del número u i número dos de la base anterior.